**ISTRAŽIVANJE JAVNOG MNJENJA – JUL 2014. GODINE**

**STAV GRAĐANA SRBIJE PREMA KORUPCIJI**

*Deveti istraživački ciklus*

**UNDP SRBIJA**

***Mišljenja izneta u ovom izveštaju su mišljenja autora izveštaja i ne predstavljaju nužno stanovište Programa Ujedinjenih nacija za razvoj (UNDP)***

***\* Svi pojmovi koji se u ovom istraživanju koriste u muškom rodu obuhvataju iste pojmove u ženskom rodu.***

Celine

[1. Metodološke napomene 3](#_Toc393725057)

[2. Opis uzorka 4](#_Toc393725058)

[3. Uvod 5](#_Toc393725059)

[4. Sažetak 7](#_Toc393725068)

[5. Socijalno ekonomska situacija u zemlji – očekivanja građana Srbije 9](#_Toc393725069)

[6. Glavni problemi sa kojima se suočavaju građani Srbije 11](#_Toc393725070)

[7. Iskustva sa korupcijom 13](#_Toc393725071)

[8. Percepcija i shvatanje korupcije 17](#_Toc393725072)

[9. Percepcija korupcije po oblastima 22](#_Toc393725073)

[10. Borba protiv korupcije 35](#_Toc393725079)

[11. Percepcija rada Agencije za borbu protiv korupcije 40](#_Toc393725080)

# 1. Metodološke napomene

|  |  |
| --- | --- |
| **Istraživanje realizovali** | **Agencija za istraživanje javnog mnjenja CeSID i UNDP Srbija** |
| **Terenski rad** | **U periodu između 30. juna i 07. jula 2014. godine** |
| **Tip i veličina uzorka** | **Slučajni, reprezentativni uzorak od 600 punoletnih građana Republike Srbije (bez KiM)** |
| **Okvir uzorka** | **Teritorija biračkog mesta kao najpouzdanija registarska jedinica** |
| **Odabir domaćinstva** | **Slučajno uzorkovanje bez zamene – u okviru biračkog mesta, svaka druga kućna adresa od početne tačke** |
| **Odabir ispitanika u okviru domaćinstva** | **Slučajno uzorkovanje bez zamene – izbor ispitanika metodom prvog rođendana u odnosu na dan anketiranja** |
| **Istraživačka tehnika** | **Licem u lice u okviru domaćinstva** |
| **Istraživački instrument** | **Upitnik** |

Istraživanje javnog mnjenja, koje su realizovali CeSID i UNDP Srbija, sprovedeno je u periodu između 30. juna i 07. jula 2014. godine na teritoriji Republike Srbije, bez Kosova i Metohije.

Istraživanje je sprovedeno na reprezentativnom uzorku od 600 građana Republike Srbije.

Kao istraživački instrument je korišćen upitnik, formiran u saradnji sa klijentom, koji se sastojao od 112 pitanja.

Intervjuisanje građana je sprovedeno tehnikom „licem u lice“, direktnim kontaktom sa ispitanikom. Prilikom obuke anketara, instruktori su insistirali na sprovođenju i poštovanju dva veoma važna pravila koja, osim samog uzorka, značajno utiču na reprezentativnost istraživanja – poštovanje koraka i pravilo prvog rođendana. Poštovanjem koraka se obezbeđuje da anketar sveobuhvatno pokrije kompletan istraživački punkt, dok se pravilom prvog rođendana isključuje mogućnost da na upitnik odgovaraju samo oni građani koji prvi otvore vrata domaćinstva anketaru. Naime, od anketara se zahtevalo da u domaćinstvu anketira osobu stariju od 18 godina kojoj je prvoj rođendan u odnosu na dan posete. Tako je obezbeđena polna, obrazovna i starosna reprezentativnost ispitanika.

# 2. Opis uzorka

Na osnovu metodologije koja je uspostavljena prilikom sprovođenja ovog istraživanja obuhvaćene su sledeće kategorije ispitanika:

*Polna struktura ispitanika:* 55% žena i 45% muškaraca.

*Prosečna starost ispitanika:* 48 godina.

*Obrazovna struktura ispitanika*: Osnovna škola i manje 13% ispitanika, dvogodišnja/trogodišnja srednja škola 11% ispitanika, četvorogodišnja srednja škola 48% ispitanika, viša škola/fakultet 23% ispitanika, učenik/student 5% ispitanika.

*Prosečna primanja po članu domaćinstva* (u domaćinstvima koja su bila obuhvaćena istraživanjem): 18. 413, 00 dinara.

*Nacionalnost ispitanika*: srpska 88%, mađarska 3%, bošnjačka 3%, romska 1%, ostali 5%.

# 3. Uvod

# *Ovo istraživanje predstavlja deo zajedničkog istraživačkog projekta Programa Ujedinjenih nacija za razvoj (UNDP) i agencije za istraživanje javnog mnjenja CeSID DOO. U pitanju je deveti istraživački ciklus projekta koji je započeo u oktobru 2009. godine.*

# *Sve do decembra 2012. godine i hapšenja Miroslava Miškovića, imali smo visok obim nepoverenja u većinu institucija (posebno političkih) i određenu vrstu „malodušnosti“ kada je reč o korupciji, borbi protiv korupcije i njenim pojavnim oblicima.*

# *Hapšenjem Miškovića i (pre toga) formiranjem nove Vlade (nakon majskih izbora) ušli smo u fazu kada je za javno mnjenje korupcija postala jedan od prioriteta. Poverenje u institucije je poraslo, a borba protiv korupcije je ocenjena kao najozbiljniji rezultat tadašnje vlasti, pre svih Srpske napredne stranke (SNS) i Aleksandra Vučića.*

# *Međutim, prethodni istraživački ciklus (decembar 2013) pokazao je da građanima korupcija ostaje kao važna tema, ali da se njihova pažnja sve više okreće prema problemima životnog standarda, nezaposlenosti i siromaštva. Poverenje u institucije stagnira ili opada, a građani sve više gube strpljenje za borbu protiv korupcije koja za sada nije dovela do očekivanih i najavljenih rezultata, barem kada je reč o ekonomskoj ravni.*

# 

# *Između VIII i IX istraživačkog ciklusa održali su se vanredni parlamentarni izbori (kao i gradski izbori u Beogradu) koji su u velikoj meri izmenili politički reljef u Srbiji. Delom i zbog percepcije o uspešnosti borbe protiv korupcije, SNS osvaja apsolutnu vlast u Srbiji. Iako je Vlada konstituisana veoma brzo, nije imala puno vremena za bavljenje onim što je izloženo u ekspozeu premijera jer je poplavni talas koji je zahvatio Srbiju doveo do ogromnih problema, štete i izgubljenih života.*

# *Dakle, prilikom tumačenja istraživačkih nalaza iz ovog ciklusa treba imati u vidu, pre svega, ova dva događaja: izbori i kampanja koja im je prethodila i poplave odnosno saniranje štete koja je ogromna.*

# *Prvi kvartal 2014. godine obeležila je izborna kampanja koja je trajala 45 dana što je zakonski minimum. Ono što je važnije za ovo istraživanje jeste da je korupcija i borba protiv korupcije bila jedna od važnijih tema u kampanji, posebno za vladajući SNS.*

# *Nakon formiranja vlade, naglasak je bio na ekonomskim temama koje su i po istraživanjima javnog mnjenja prioritet za građane. Međutim, nakon ogromnih poplava u maju i uvođenja vanrednog stanja, sve teme su bile u drugom planu pa i borba protiv korupcije. Sam tok istraživanja obeležile su optužbe od strane jednog dela stručne javnosti o plagijatima doktorskih radova pojedinih visoko rangiranih političara koje su uticale na pad poverenja u (ionako) „poljuljani“ obrazovni sistem u Srbiji.*

# *Poverenje u institucije, osim kada je reč o obrazovnom sistemu, je ostalo na istom nivou ili se blago povećalo, pokazuje ovaj istraživački ciklus. Korupcija je i dalje važna tema, ali nije na vrhu liste prioriteta, a građani i dalje veruju da je Vlada ključni organ u borbi protiv korupcije i očekuju da u narednih godinu dana dođe do ozbiljnog napretka u borbi protiv ove pojave.*

# 4. Sažetak

Deveti istraživački ciklus potvrđuje trend prema kome je životni standard građana Srbije iz dana u dan sve lošiji. S druge strane, bez obzira na ovu činjenicu, procenat građana Srbije koji veruju da se zemlja **kreće u dobrom pravcu** je i dalje na istom nivou kao i u prethodna tri istraživačka ciklusa i iznosi **30%**.

Loš materijalni status u najvećoj meri „boji“ odgovore ispitanika koji se odnose na probleme sa kojima se suočava Srbija i većina pobrojanih problema na ovoj nepopularnoj listi je ekonomske prirode. **Nezaposlenost (44%) i siromaštvo (16%)** su dva ključna problema Srbije. Na trećem mestu, sa **11%** ispitanika koji je vide kao najveći problem u državi, nalazi se **korupcija**.

Blagi pad važnosti problema korupcije (*sa 12% na 11%)* između dva ciklusa je uslovljen i time što se od kraja 2012. godine pa do sada beleži manji broj slučajeva direktnih i indirektnih iskustava sa korupcijom. U poslednja tri meseca, **21%** građana je upoznato sa korupcijom **preko svojih bliskih prijatelja i rođaka**, a **9% je direktno učestvovalo** u korupciji ili im je traženo mito.

U ovom istraživačkom ciklusu je zabeležen i nešto **manji broj slučajeva korupcije koji su inicirali sami građani**, sa *56% na 50% indirektno iskustvo i sa 57% na 54%* direktno iskustvo. **S druge strane, povećan je broj slučajeva u kojima je od građana zahtevano mito.** Kod ispitanika sa indirektnim iskustvom, broj onih kojima je traženo mito je veći za čak **8%** (*porast broja slučajeva sa 24% na 32%*), dok je unutar grupacije ispitanika koji su imali direktno iskustvo sa korupcijom, procenat onih kojima je traženo mito veći za **2%**.

„Dežurni krivci“ među profesijama, kada je u pitanju koruptivno delovanje, su **lekari i policajci**. Dok je broj korupcionaških slučajeva u kojima su učešće imali lekari smanjen sa *48% na 35%,* među policajcima je taj procenat povećan sa *18% na 22%*.

Dobra vest je i to da je **prosečni iznos mita skoro duplo manji u odnosu na kraj 2013. godine i da iznosi 134 evra** što je drugi najmanji prosečni iznos mita zabeležen u ovom istraživačkom projektu.

Izborna kampanja u kojoj je korupcija, uz ekonomiju, potencirana kao ključni problem Srbije je dovela do toga da nešto manje od jedne trećine ispitanika (**31%**) smatra da se nivo korupcije u poslednjih dvanaest meseci malo (**29%**) ili veoma (**2%**) smanjio. Osim toga, građani pokazuju i veći stepen optimizma po pitanju rešavanja problema korupcije u Srbiji. U odnosu na period od pre šest meseci, **8% građana više veruje da će se, ako se borba protiv korupcije nastavi ovim tempom, koruptivne radnje u narednih godinu dana značajno smanjiti**.

Ključna sredstva za borbu protiv korupcije su stroge **zakonske mere i rešenja** (*78% ispitanika*), a ključni faktor koji ometa ovu borbu je **neadekvatna kontrola državnih službi** (*41% ispitanika*).

Čelna pozicija u borbi protiv korupcije je u poslednja tri ciklusa rezervisana za Vladu Republike Srbije. Skoro polovina građana (**47%**) smatra da **Vlada treba da se stavi na čelo borbe protiv korupcije** što je najbolji rezultat u ovom istraživačkom projektu.

Zanimljiv je odnos građana po pitanju pozicije koju sudstvo i Agencija za borbu protiv korupcije treba da imaju u borbi protiv ove pojave. Sudstvo i Agencija dele isti rezervoar podrške u izboru za predvodnika u borbi protiv korupcije, pa se tako svaki skok jedne od ovih institucija odražava na gotovo istovetan procentualni pad druge. U ovom trenutku obe institucije uživaju podršku **34% ispitanika**.

Poverenje u republičku Vladu je uslovljeno i tim što **65%** ispitanika smatra da ova institucija pokazuje određenu dozu efikasnosti u borbi protiv korupcije. Osim toga, procenat ispitanika koji veruju da je republička Vlada korumpirana je u prethodnih šest meseci smanjen sa **57% na 45% što je najbolji rezultat koji je Vlada postigla od početka ovog istraživačkog projekta**.

Zadovoljstvo građana rezultatima martovskih izbora se vidi i kroz nalaze koji ukazuju da su sve institucije u kojima su građani trebali da procene postojanje i nivo korupcije doživele napredak u odnosu na kraj 2013. godine. Sve, sa izuzetkom obrazovanja u čiju korumpiranost **sumnja 3% više građana nego pre šest meseci**, a što je uslovljeno aferom plagiranih doktorata koja je dodatno urušila ugled srpskog obrazovnog sistema. Među građanima je formirano mišljenje da su **direktori osnovnih i srednjih škola, kao i dekani fakulteta i viših škola najkorumpiraniji deo prosvetnog sistema**. Više od polovine građana (**53%**) tvrdi da su direktori i dekani prilično i veoma korumpirani. U srpskom obrazovnom sistemu se korupcijom najčešće „kupuje“ radno mesto (**35%**), a zatim ispiti i diplome (**27%**).

Kada je reč o srpskom zdravstvu, nema većih promena u odnosu na uspostavljene trendove. **Građani i dalje smatraju lekare najkorumpiranijim delom sistema**. Čak **68%** ispitanika smatra da su lekari delimično i veoma korumpirani. Takođe, po već uspostavljenom trendu, sa ozbiljnošću ustanove i medicinskih usluga koje pruža, raste i percepcija korupcije u njoj. „Najskuplje“ medicinske usluge su smeštanje u bolničku ustanovu (163 €), operacija (412 €), operacija preko reda (762 €) i produženje bolovanja kod lekarske komisije (258 €).

# 5. Socijalno ekonomska situacija u zemlji – očekivanja građana Srbije

U ovom trenutku skoro jedna polovina građana Srbije (48%) smatra da se njihov životni standard pogoršao u odnosu na period od pre samo godinu dana. Procenat ispitanika koji svoju materijalnu situaciju smatraju lošijom nego što je to bila pre godinu dana je za 4% veći nego u istraživanjima iz juna i decembra 2012. godine, kada je iznosio 44%. Istovremeno je za 3% povećan procenat ispitanika koji smatraju da trenutno žive bolje nego pre godinu dana, sa 5% na 8%.

Ukoliko uzmemo u obzir ovaj podatak i uporedimo ga sa činjenicom da skoro jedna trećina anketiranih građana Srbije smatra da se stvari u Srbiji kreću u pravom smeru, dobijamo jasan signal da je **nivo strpljenja među građanima Srbije još uvek na visokom nivou i da imaju razumevanja za položaj u kome se nalazi država i njene vladajuće strukture**.

*Grafikon 1 – Uopšteno gledano, da li mislite da stvari u Srbiji idu u pravom ili u pogrešnom smeru?*

U grafikonu 1 su predstavljeni uporedni nalazi istraživanja od 2011. godine do sada. **Jasno se može uočiti da je u tom periodu došlo do pada i optimizma i pesimizma među građanima, uz porast onih koji nisu u stanju da procene**.

Istovremeno, u ovogodišnjem istraživačkom ciklusu je procenat „pesimista“ zadržan na nivou ispod 50% (47%), pa čak i ublažen u odnosu na istraživanje iz decembra 2013. godine. Na uštrb pesimista, povećan je procenat ispitanika koji nisu u stanju da procene pravac u kome će se Srbija kretati u budućnosti, sa 21% na 23%, što se može protumačiti i rastom broja građana u populaciji koja očekuje naredne korake Vlade i državnog vrha kako bi bila u stanju da proceni budućnost države u kojoj živi.

*Grafikon 2 –Kako biste ocenili svoju sadašnju materijalnu situaciju?*

Pad beležimo i unutar grupacije koja svoju trenutnu materijalnu situaciju ocenjuje lošom ili nepodnošljivom – grafikon 2. Ovogodišnji julski istraživački ciklus je po pitanju percepcije životnog standarda umnogome sličan onom iz decembra 2012. godine.[[1]](#footnote-1) U odnosu na decembar 2012. godine, za nijansu je veći procenat ispitanika koji smatraju da žive nepodnošljivo (15%), ali je istovremeno, opet za nijansu, ovaj procenat niži nego u prethodna dva istraživačka ciklusa. Ipak, zabrinjava činjenica da nam skoro polovina građana (46%) tvrdi da živi loše ili nepodnošljivo.

*Simptomatično je i to što trend smanjenja broja ispitanika koji su nezadovoljni svojim materijalnim statusom beležimo u istraživačkim ciklusima koji slede po okončanju izbornog procesa. Ovo je jasan signal da je percepcija materijalne situacije i stanja u kome se nalazi država itekako uslovljena rezultatima izbora i izbornim obećanjima.*

U odnosu na period od pre šest meseci blagi pomak primećujemo i kada je u pitanju procena novčanog iznosa (mesečna primanja) po članu domaćinstva. Naime, u ovom istraživanju smo dobili da je prosečan mesečni iznos po članu domaćinstva povećan sa 17.835 dinara (kraj prošle godine) na 18.413 dinara.

Kada je u pitanju procena životnog standarda u narednih godinu dana, 19% ispitanika očekuje poboljšanje materijalne situacije, što je (opet) nalaz najbliži onom iz decembra 2012. godine kada je procenat optimista po ovom pitanju iznosio 20%.

# 6. Glavni problemi sa kojima se suočavaju građani Srbije

Percepcija životnog standarda i ekonomskih uslova među ispitanicima je izuzetno bitan faktor na osnovu koga se u velikoj meri mogu tumačiti odgovori na pitanja koja smo postavili građanima. Negativna percepcija životnog standarda umnogome *boji* odgovore ispitanika na ostala pitanja iz upitnika. Ovaj kauzalitet je posebno vidljiv kada je reč o navođenju ključnih problema sa kojim se suočavaju građani Srbije – grafikon 3.

*Grafikon 3 – Glavni problemi građana Srbije (pregled po istraživačkim ciklusima)*

*Na ovoj nepopularnoj rang listi od početka istraživačkog projekta koji sprovodi UNDP dominiraju ekonomski problemi ili problemi koji su direktno uslovljeni ekonomskim momentom u kome se država nalazi.*

Problemi kao što su **nezaposlenost**, **siromaštvo**, **niska primanja**, **penzije**, pa čak i **nedostatak mogućnosti za mlade ljude**, su direktna posledica loše ekonomske situacije u Srbiji.

Stoga ne treba da čudi činjenica da je **nezaposlenost** iz ciklusa u ciklus primarni problem sa kojim se suočavaju građani, a da je na drugom mestu, kao direktna posledica nezaposlenosti - **siromaštvo**. Više od dve petine građana Srbije (44%) nezaposlenost smatra svojim ključnim problemom, dok je 16% onih koji to isto tvrde za siromaštvo.

**Koliko je korupcija važna kao tema za građane Srbije najbolje govori podatak da je ovo jedan od retkih problema koji nije vezan za ekonomiju, a koji je visoko kotiran na ovoj listi**. Značaj borbe protiv korupcije dodatno podstiču antikoruptivne akcije i kampanje kao i hapšenja osumnjičenih za davanje ili primanje mita. Upravo je iz tog razloga, u jeku borbe prethodne republičke Vlade protiv ove pojave, korupcija bila druga na listi najvećih problema sa kojima se suočavaju građani u Srbiji (decembar 2012. godine)

Ipak, **u dva poslednja istraživačka ciklusa beležimo stagnaciju i blagi pad značaja problema korupcije među građanima**. Sa 12% građana koji su smatrali korupciju najvećim problemom u Srbiji došlo je do blagog pada, pa tako sada 11% ispitanika smatra ovu pojavu vodećim problemom u državi.

# 7. Iskustva sa korupcijom

U decembru 2012. godine zabeležili smo značajan pad direktnih i indirektnih iskustava koje su građani imali sa korupcijom u Srbiji. Među ispitanicima koji su indirektno (putem porodice ili prijatelja) upoznati sa slučajevima korupcije došlo je do pada od čak 15%, dok je procenat ličnih iskustava sa korupcijom bio niži za 6%.

*Grafikon 4 – Direktno i indirektno iskustvo sa korupcijom (uporedni pregled)*

Od tog momenta nema značajnijih promena kada je u pitanju broj direktnih ili indirektnih slučajeva korupcije. U ovom trenutku, 21% građana tvrdi da je neko od njemu bliskih ljudi, rođaka ili prijatelja, imao iskustva sa korupcijom. Tek svaki jedanaesti (9%) ispitanik nam je potvrdio da je sam učestvovao u korumpiranju ili da mu je mito bio tražen u prethodna tri meseca.

*Procenat ispitanika koji su bili u kontaktu sa korupcijom u prethodna tri meseca se nije značajnije promenio u odnosu na prethodni istraživački ciklus, a približan je i procentima iz decembra 2012. godine. Dobijene vrednosti ukazuju na smanjenu percepciju korupcije među građanima u periodu između junskog ciklusa 2013. godine i julskog 2014. godine.*

*Koje profesije su najpodložnije korupciji?*

Nema većih promena ni kada je reč o tome koje profesije građani percipiraju kao najpodložnije koruptivnim radnjama – grafikon 5. **Prva dva mesta, kao i u većini istraživačkih ciklusa do sada, su rezervisana za lekare i policajce**.

Radi se o profesijama koje su češće u kontaktu sa građanima u odnosu na ostale ponuđene u istraživanju, pa je samim tim i mogućnost korupcije među njima najizraženija. Ipak, beležimo veliki pad za korumpiranost lekara u odnosu na dva ranija istraživačka ciklusa.

*Grafikon 5 – Kome ste dali mito u prethodna tri meseca?*

*(\*procenat od ukupnog broja slučajeva u kojima je ispitanik davao mito u prethodna tri meseca)*

Istraživački trendovi nam ukazuju da građani jasno izdvajaju ove dve profesije kao potencijalno najkorumpiranije među ponuđenim.

***Dobra vest je to što je u odnosu na prethodni, decembarski ciklus, kada je skoro svaki drugi slučaj korupcije odlazio na lekare, sada došlo do značajnog pada broj slučajeva korupcije unutar ove profesije – sa 48% na 35%.***

S druge strane, **u redovima policije u prethodna tri meseca beležimo porast slučajeva korupcije sa 18% na 22%**. Ovo je zabrinjavajući podatak jer se radi o najvećem broju slučajeva korupcije unutar redova policije u poslednje dve godine.[[2]](#footnote-2)

**Gotovo upola manji broj slučajeva korupcije u odnosu na prethodni istraživački ciklus pronalazimo i unutar državne administracije (10%)** što je moguće povezati sa nedavno održanim vanrednim parlamentarnim izborima i većim rizikom koji uzimanje i davanje mita nosi sa sobom.

Nasuprot ovim primerima dobre prakse, do porasta korupcije je došlo među advokatima/pravnicima, komunalnim službama i u nešto manjoj meri među carinicima. Po 7% ispitanika od ukupnog broja onih koji su dali mito u prethodna tri meseca je korumpiralo advokate/pravnike i osoblje u komunalnim službama, dok je 5% građana mito dalo carinicima.

Kod ostalih profesija nema većih promena u odnosu na prethodni istraživački ciklus.

*Grafikon 6 – Šta je razlog za davanje mita?*

Inicijativa za davanje mita i dalje u najvećoj meri kreće od samih građana – grafikon 6. **Više od polovine građana koji su imali direktno iskustvo u davanju mita je to učinilo na svoju inicijativu (54%)**. Polovina građana koji su upoznati sa koruptivnim aktivnostima sebi bliskih ljudi tvrdi da je inicijativa za davanje mita potekla sa njihove strane radi dobijanja određene usluge ili ostvarivanja interesa. Nužno je usmeriti aktivnosti ka tome da se kod građana razvije svest da ne trebaju da nude mito.

Iako su građani i dalje ti koji potenciraju korupciju, ova praksa je ipak nešto manje izražena sada nego pre šest meseci. Procenat ispitanika koji su lično ponudili mito je manji za 3%, a procenat ispitanika čiji su prijatelji i poznanici ponudili mito je manji za 6% u odnosu na decembar 2013. godine.

Na uštrb onih koji nude mito, došlo je do porasta broja unutar grupacije kojoj je tražen mito. Kod ispitanika sa indirektnim iskustvom, broj onih kojima je traženo mito je veći za čak 8% (porast broja slučajeva sa 24% na 32%), dok je unutar grupacije ispitanika koji su imali direktno iskustvo sa korupcijom, procenat onih kojima je traženo mito veći za 2%.

*Grafikon 7 – Prosečan iznos mita, komparativni prikaz*

**Neophodno je istaći i značajno smanjenje prosečnog iznos mita u poslednja tri meseca**.

*Prosečni iznos mita je skoro upola manji u odnosu na decembar 2013. godine i iznosi* ***134 EVRA****. Ovo je istovremeno drugi najmanji iznos mita od početka ovog istraživačkog projekta.*

Manji prosečni iznos mita svakako predstavlja i manje opterećenje i izdatak za onoga ko je taj mito dao. Za 22% ispitanika, iznos mita koji su dali u prethodna tri meseca predstavlja značajan izdatak, dok je u decembru i junu 2013. godine izdvojeni mito (prosečni iznos preko 200 EVRA) predstavljao ozbiljno opterećenje za jednu trećinu ispitanika.

# 8. Percepcija i shvatanje korupcije

U toku predizbornih aktivnosti borba protiv korupcije je, uz rešavanje ekonomskih problema, bila centralna tema kampanje većine političkih partija. „Promovisanje“ korupcije kao jednog od ključnih problema sa kojim će se političke partije obračunati po okončanju izbora, kao i nekoliko hapšenja koja su usledila po formiranju republičke Vlade, značajno su pojačala utisak napretka u borbi protiv ove pojave među građanima – grafikon 8.

*Grafikon 8 – Nivo korupcije u prethodnih godinu dana*

*U ovom istraživačkom ciklusu beležimo najbolji rezultat kada je u pitanju smanjenja nivoa korupcije u poslednjih godinu dana. Nešto manje od jedne trećine ispitanika (31%) smatra da se nivo korupcije u poslednjih dvanaest meseci malo (29%) ili veoma (2%) smanjio.*

*Grafikon 9 – Nivo korupcije u narednih 12 meseci – očekivanja*

Stav građana da se u prethodnih godinu dana radilo na borbi protiv korupcije je svakako doprineo i porastu optimizma po pitanju budućih akcija na njenom suzbijanju – grafikon 9.

**U odnosu na prethodni istraživački ciklus, procenat građana koji smatraju da će se korupcija malo ili veoma smanjiti je porastao za čitavih 8%**. Ovo je drugi najbolji rezultat na istraživačkom projektu koji sprovodi UNDP i približan je onom iz decembra 2012. godine kada je nivo optimizma po pitanju smanjenja korupcije iznosio celih 41%.

*U odnosu na period od pre šest meseci, 8% građana više veruje da će, ako se borba protiv korupcije nastavi ovim tempom, koruptivne radnje u narednih godinu dana značajno smanjiti.*

Građani su sve više svesni negativnog uticaja koje primanje i davanje mita može imati na sve aspekte života.

Među anketiranima pronalazimo skoro polovinu (48%) onih koji tvrde da korupcija umereno i veoma mnogo utiče na njihov lični život. Negativni uticaj korupcije na poslovno okruženje u Srbiji percipira 72% građana, dok je čak 81% ispitanika uvereno da korupcija ima umereno negativan i veoma negativan uticaj na političke prilike u Srbiji.

Sve je manje tolerancije među građanima i po pitanju pojavnih oblika korupcije u Srbiji – grafikon 10. U prethodnom istraživačkom ciklusu više od 80% građana je svaki od oblika ponašanja navedenih u grafik0nu 10 definisalo kao korupciju u osrednjoj i velikoj meri. Ovoga puta je procenat građana koji smatraju da su navedeni oblici ponašanja koruptivni nešto niži, ali i dalje veoma visok. Nešto više tolerancije, ispitanici su pokazali prema praksi *deljenja poklona u toku izborne kampanje (75%)* i *korišćenju javne pozicije za pomoć rodbini i prijateljima (78%)*.

*Posebno je zanimljiva činjenica da 87% ispitanika, isto kao i u decembru 2013. godine, smatra da je deljenje poklona prosvetnim ili zdravstvenim radnicima jedan vid korupcije. Na ovaj način je potvrđen nizak nivo tolerancije građana prema ustaljenoj praksi podele poklona u znak zahvalnosti za aktivnost koji je radniku/zaposlenom već u opisu posla.*

Osim prema poklonima prosvetnim i zdravstvenim radnicima, građani su izuzetno visok nivo netolerancije pokazali i prema potencijalnim koruptivnim radnjama u politici.

*Grafikon 10 – Da li su i u kojoj meri sledeće stvari primeri korupcije?[[3]](#footnote-3)*

*Finansiranje političkih partija u predizbornoj kampanji u iščekivanju povlastica ukoliko te političke partije osvoje vlast na izborima* je ocenjeno kao koruptivna radnja od strane 86% ispitanika. *Promovisanje političkih partija ili poslovnih grupa preko državnog položaja* predstavlja primer korupcije za 84% građana.

U podizanju svesti o štetnim posledicama korupcije i edukovanju građana o tome koji oblici ponašanja spadaju u korupciju najveću ulogu imaju mediji – grafikon 11.

Poslednja dva istraživačka ciklusa nam ukazuju da je važnost medija u informisanju građana sve veća. U odnosu na jun 2013. godine kada je 60% građana izjavilo da su mediji njihov ključni izvor informacija o korupciji, procenat onih koji se oslanjaju na medije je porastao za celih 16%.

Više od tri četvrtine građana (76%) informacije o korupciji dobija putem medija. Dve petine se o korupciji obaveštava preko rođaka ili prijatelja, dok su glasine izvor na koji se oslanja sve manje ispitanika.

*Trendovi ukazuju na to da što je manje slučajeva korupcije u praksi, to mediji postaju poželjniji izvor informacija o ovoj pojavi.*

*Grafikon 11 – Izvori informacija o korupciji*

U tabeli 1 su predstavljene tvrdnje koje se odnose na korupciju i eventualno sprečavanje ove pojave i stav građana prema njima. Naime, građanima ja bilo omogućeno da se o svakoj od navedenih tvrdnji odrede na skali od 1=slažem se, do 5=ne slažem se.

*Nalazi pokazuju da građani smatraju da je neophodno stogo kažnjavanje počinilaca koruptivnih radnji (88%) i da će to dovesti do iskorenjivanja njenih uzroka (85%).*

Osim toga, ispitanici sumnjaju u volju države da se na pravi i efikasan način razračuna sa korupcijom - 65% ispitanika se delimično i potpuno slaže sa ovom tvrdnjom.

Većina ispitanika (84%) smatra da nadležne agencije, policija i pravosuđe moraju da budu nosioci borbe protiv korupcije. Istovremeno, još 88% građana smatra da sve institucije moraju da budu odgovorne za rešavanje problema potencijalne korupcije u svojim redovima. Naravno, da bi se problem korupcije rešio na odgovarajući način, neophodno je uspostaviti bolju koordinaciju između različitih službi i institucija koje

se bave ovom problematikom – 70% građana smatra da je nedostatak koordinacije veliki problem u borbi protiv korupcije.

*Tabela 1 – Koliko se slažete sa tvrdnjama navedenim u tabeli?*

|  |  |  |  |  |  |  |
| --- | --- | --- | --- | --- | --- | --- |
| **Korupcija uopšte** | Ciklus | ne zna/BO | slažem se | delimično se slažem | delimično se ne slažem | ne slažem se |
| U Srbiji ne postoji volja za pravim i efikasnim iskorenjivanjem korupcije | dec.12 | 6 | 40 | 20 | 15 | 19 |
| jun.13 | 6 | 50 | 19 | 13 | 12 |
| dec.13 | 6 | 39 | 22 | 16 | 16 |
| **jul.14** | **6** | **43** | **22** | **15** | **14** |
| Korupcija se može iskoreniti samo strogim kažnjavanjem počinilaca | dec.12 | 3 | 71 | 15 | 5 | 6 |
| jun.13 | 3 | 73 | 15 | 5 | 4 |
| dec.13 | 3 | 72 | 15 | 7 | 4 |
| **jul.14** | **2** | **72** | **16** | **6** | **4** |
| Korupcija se može iskoreniti samo otklanjanjem njenih uzroka | dec.12 | 3 | 66 | 18 | 8 | 5 |
| jun.13 | 5 | 64 | 18 | 8 | 6 |
| dec.13 | 4 | 68 | 18 | 6 | 5 |
| **jul.14** | **4** | **66** | **19** | **6** | **5** |
| Svaka institucija podjednako treba da bude odgovorna za sprečavanje i borbu protiv korupcije „u svojim redovima” | dec.12 | 4 | 71 | 16 | 6 | 3 |
| jun.13 | 5 | 73 | 14 | 6 | 2 |
| dec.13 | 3 | 73 | 14 | 5 | 5 |
| **jul.14** | **3** | **71** | **17** | **4** | **5** |
| Specijalizovane institucije (policija, pravosuđe, Agencija) treba da imaju “glavnu reč” u borbi protiv korupcije | dec.12 | 4 | 68 | 18 | 6 | 4 |
| jun.13 | 4 | 58 | 25 | 8 | 5 |
| dec.13 | 4 | 64 | 19 | 10 | 4 |
| **jul.14** | **4** | **64** | **20** | **8** | **4** |
| U borbi protiv korupcije nema saradnje i koordinacije između različitih institucija | dec.12 | 17 | 46 | 22 | 9 | 6 |
| jun.13 | 14 | 50 | 19 | 10 | 7 |
| dec.13 | 14 | 48 | 20 | 11 | 8 |
| **jul.14** | **13** | **50** | **20** | **11** | **6** |

# 9. Percepcija korupcije po oblastima

Martovski izborni proces i formiranje nove republičke Vlade je uticalo na nešto nižu percepciju korupcije u institucijama od strane građana. **Zanimljivo je da ispitanici smatraju da je u svim institucijama uključenim u istraživanje, osim u obrazovanju, stepen korupcije sada niži nego pre šest meseci**. Korupcija u obrazovnom sistemu je prema mišljenju građana veća za 3% u odnosu na decembar 2013. godine, pa je tako trenutno 53% ispitanika uvereno da je obrazovanje u Srbiji podložno korupciji – grafikon 14.

*Grafikon 12 – Institucije sa nivoom percepcije korupcije iznad 50%*

No i pored smanjenja nivoa korupcije, problem sa ovom pojavom je i dalje izražen i to posebno kada je reč o institucijama koje građani smatraju tradicionalno podložnim primanju mita – grafikon 12. Čak i pored smanjene percepcije korupcije u ovim institucijama, nivo percipiranih koruptivnih aktivnostima u njima je i dalje izuzetno visok.

*Prema mišljenju skoro tri četvrtine ispitanika (74%) političke partije su i dalje korumpirane, dok 70% građana to isto misli i za zdravstveni sistem.*

Zanimljivo je da je percepcija korupcije u policiji niža za čak 10% iako je u prethodna tri meseca procenat građana koji tvrde da su korumpirali policajca porastao za 3%. Osim policije, značajno smanjenje korupcije beležimo i unutar gradske/opštinske administracije. Procenat građana koji su lokalnu samoupravu smatrali korumpiranom je smanjen sa 59% na 49%.

Izborni rezultati i nova politička raspodela unutar države je doprinela i povećanom poverenju u ključne institucije u državi - grafikon 13.

*Grafikon 13 – Nivo percepcije korupcije u ključnim institucijama sistema*

Posle naglog povećanja percepcije korupcije unutar republičke Vlade krajem prošle godine, ovoga puta je procenat onih koji sumnjaju u rasprostranjenost ove pojave u Vladi niži za celih 12%.

*U ovom ciklusu beležimo 45% građana koji sumnjaju u postojanje korupcije unutar republičke Vlade. Iako je i dalje u pitanju visok procenat, ovo je najbolji rezultat koji je Vlada postigla od početka ovog istraživačkog projekta.*

Osim republičke Vlade, i Narodna Skupština beleži značajan napredak u odnosu na kraj 2013. godine. Procenat ispitanika koji su uvereni da u parlamentu postoji korupcija iznosi 49% što je drugi najbolji rezultat u okviru ovog istraživačkog projekta.

Nešto manje od jedne trećina građana sumnja da je predsednik Republike korumpiran.

*Najviše se veruje vojsci koju korumpiranom smatra 16% ispitanika, što je najbolji rezultat među institucijama u ovom trenutku.*

Visok nivo korupcije građani i dalje percipiraju kada su u pitanju mediji koje više od polovine ispitanika (53%) smatra korumpiranim, a dve petine isto to tvrdi i za programe međunarodne pomoći i donacije što može biti veoma značajno s obzirom na međunarodnu pomoć i programe koji se odnose na nedavno poplavljena područja u Srbiji – grafikon 14.

*Grafikon 14 – Percepcija korupcije – ostale institucije*

# 10. Borba protiv korupcije

Uspešnu borbu protiv korupcije ometaju neadekvatna kontrola državnih službi (41%) i odsustvo volje kod političkih lidera da kontorlišu korupciju (32%).

*Grafikon 15 – Faktori koji ometaju borbu protiv korupcije u Srbiji*

*Kod 27% ispitanika postoji sumnja da je korupcija rasprostranjena upravo u onim organima koji su zaduženi da sprovode zakon i da se bore protiv ove pojave.*

Činjenica da je u Srbiji uobičajena praksa da se problemi i poslovi završavaju korišćenjem veza za 29% ispitanika predstavlja ključni problem u borbi protiv korupcije. Istovremeno, ovo je razlog zbog koga su građani pasivni i ne pokazuju ličnu inicijativu da se suprostave koruptivnim radnjama.

Problem pasivnosti građana u borbi protiv korupcije ističe jedna petina ispitanika, a nepoznavanje ličnih prava i zakona je problem za 17% anketiranih.

No, i pored ukorenjenosti mita i pasivnosti građana prilikom reakcije na traženje istog, u ovom istraživačkom ciklusu beležimo porast u grupi ispitanika koja bi odbila da pruži mito ukoliko bi im ono bilo traženo – grafikon 16. Broj građana koji bi odbili da daju mito je vraćen na nivo iz juna 2013. godine kada je 46% ispitanika pružilo otpor ideji vanzakonskog plaćanja za uslugu ili posao. Ovo je istovremeno drugi najbolji rezultat od kada se sprovodi ovaj istraživački projekat.

*Grafikon 16 – Ukoliko biste se našli u situaciji da vam neko direktno traži mito, šta biste uradili?*

*„Otpor“ građana davanju mita raste u skladu sa njihovom percpecijom ozbiljnosti borbe protiv korupcije. Što su građani uvereniji da nadležni organi rade na suzbijanju korupcije, to je i veći otpor ideji davanja mita.*

Ovu tvrdnju potkrepljuje činjenica da je za 3% manje ispitanika koji bi platili traženo mito, a da je za 2% više onih koji bi prijavili korupciju nadležnim organima.

**Nadležni organ koji građani doživljavaju kao onaj koji treba da predvodi borbu protiv korupcije je republička Vlada** – grafikon 17. Vlada i policija se izdvajaju kao organi koje građani percipiraju ključnim u suzbijanju korupcije sa tim da je Vlada u tri poslednja ciklusa definitivno učvrstila mesto predvodnika u ovoj borbi.

*Skoro polovina građana (47%) smatra da Vlada treba da se stavi na čelo borbe protiv korupcije što je najbolji rezultat u ovom istraživačkom projektu.*

Policiju kao predvodnika ove borbe vidi 44% građana, a sudstvo i Agencija za borbu protiv korupcije dele treće mesto sa po jednom trećinom građana koji ih smatraju adekvatnim za nosioca borbe protiv korupcije.

Agencija je verovatno zahvaljujući i parlamentarnim izborima dobila 5% više ispitanika koji je vide kao predvodnika u borbi protiv korupcije u odnosu na prethodni istraživački ciklus.

*Grafikon 17 – Nosioci borbe protiv korupcije*

*Sudstvo i Agencija dele isti rezervoar podrške u izboru za predvodnika u borbi protiv korupcije, pa se tako svaki skok jedne od ovih institucija odražava na gotovo istovetan procentualni pad druge.*

*Grafikon 18 – Sredstva za borbu protiv korupcije*

Koja god od institucija da se stavi na čelo borbe protiv korupcije neophodno je da poradi na zakonskim merama kojima će se služiti u ovoj borbi – grafikon 18.

Među aketiranim građanima nalazimo 78% onih koji smatraju da se korupcija može suzbiti samo *strogim zakonskim merama i rešenjima*, a 61% tvrdi da se postojeće *kaznene mere moraju poboljšati i prilagoditi* kako bi dale odgovarajuće rezultate.

U odnosu na prethodni istraživački ciklus *jačanje javne svesti o korupciji* beleži pad od celih 11% kao potencijalni izvor borbe protiv ove pojave, dok sa druge strane beležimo rast želje građana za *većom kontrolom civilnog sektora nad javnom administracijom* (sa 54% na 56%).

*Grafikon 19 – Efikasnost Vlade Republike Srbije u borbi protiv korupcije*

Procenat građana koji smatraju da je republička Vlada malo i vrlo efikasna je tek za nijansu (1%) veći u odnosu na kraj 2013. godine. Radi se i dalje o prilično visokom procentu ispitanika (65%) koji veruju da Vlada pokazuje određene rezultate u borbi protiv korupcije.

*Većina aketiranih (57%) smatra da je trenutni nivo efikasnosti mali posebno u svetlu toga što se od Vlade očekuje da bude institucija koja će da nosi borbu protiv korupcije.*

# 11. Percepcija rada Agencije za borbu protiv korupcije

Agencija za borbu protiv korupcije je institucija sa čijim je radom upoznato 78% građana Srbije – grafikon 25. Trendovi prepoznatljivosti Agencije uspostavljeni još u decembru 2012. godine se ne menjaju značajno, ali se svakako radi o instituciji čiji je rad poznat velikoj većini građana. Veliki doprinos prepoznatljivosti rada ove Agencije daju izbori i celokupan izborni proces kada su njene aktivnosti najbliže javnom mnjenju.

*Grafikon 20 – Prepoznatljivost Agencije za borbu protiv korupcije*

Visoku prepoznatljivost rada Agencije istovremeno ne prati porast percepcije građana o njenom doprinosu borbi protiv korupcije – grafikon 21. Trećina ispitanika smatra da je Agencija svojim radom dala mali dorpinos borbi protiv korupcije, dok je tek svaki dvadeseti građanin uveren da je njen doprinos znatan.

*Grafikon 21 – Doprinos Agencije borbi protiv korupcije*

Da građani očekuju više od Agencije pokazuje i nalaz predstavljen u grafikon 22 koji ukazuje na to da više od polovine ispitanika (55%) sumnja u mogućnost ove institucije da kontroliše proces finansiranja političkih partija.

*Grafikon 22 – Da li je Agencija u stanju da kontroliše finansiranje političkih partija?*

*Ovaj trend sumnje prati rad Agencije od njenog osnivanja na ovamo, a najbolji rezultat je zabeležen u decembru 2012. godine kada je 22% građana smatralo da Agencija ima kapaciteta da delimično i u potpunosti iskontroliše finansiranje političkih partija.*

1. U izveštaju ćemo prikazivati uporedne rezultate iz više istraživačkih ciklusa, ali smo ovde uporedili rezultate sa decembrom 2012. godine jer je to *prelomni* period kada je došlo do skoka poverenja u institucije i prepoznavanja korupcije kao jednog od prioriteta za građane. [↑](#footnote-ref-1)
2. Najveći broj slučajeva direktne korupcije prema policiji je zabeležen u oktobru 2010. i novembru 2011. godine – čak 26%, dok je najmanji broj onih koji su dali mito policajcu zabeležen u junu 2013. godine – 15%. [↑](#footnote-ref-2)
3. Procenti predstavljeni u grafikonu 10 su dobijeni sabiranjem odgovora ispitanika koji su se složili da se navedene aktivnosti u osrednjoj i u velikoj meri mogu smatrati korupcijom. [↑](#footnote-ref-3)